**ΔΗΜΟΚΡΑΤΙΑ ΣΤΟ ΠΑ.ΣΟ.Κ.**

**ΨΗΦΙΣΜΑ-ΑΙΤΗΜΑ ΓΙΑ ΑΝΟΙΚΤΟ, ΔΗΜΟΚΡΑΤΙΚΟ ΣΥΝΕΔΡΙΟ**

Επειδή πιστεύουμε πως η Ελλάδα και η Ελληνική κοινωνία έχουν άμεση ανάγκη από μια σοβαρή και αξιόπιστη προοδευτική πρόταση διακυβέρνησης απέναντι στη Ν.Δ. και πως τα κόμματα δεν υπάρχουν για τον εαυτό τους και τα στελέχη τους αλλά για τους πολίτες στους οποίους οφείλουν να προσφέρουν λύσεις για τα προβλήματα του σήμερα και προοπτική για το αύριο της χώρας,

επειδή μια πρόταση Ελληνική, Ανθρωποκεντρική και Σοσιαλιστική δεν μπορεί να εκφραστεί από τον ΣΥΡΙΖΑ αλλά μόνο μεταφράζοντας τις αρχές και τις αξίες του Πανελληνίου Σοσιαλιστικού Κινήματος σε θέσεις και προτάσεις που αφορούν κάθε Έλληνα και κάθε Ελληνίδα σήμερα,

επειδή πιστεύουμε ότι η συνεχής αδρανοποίηση του ΠΑ.ΣΟ.Κ. ενισχύει τον σημερινό δικομματισμό και απαξιώνει την προσπάθεια του Κινήματος Αλλαγής, και ότι η επιβίωση του τελευταίου εξαρτάται από την ενεργοποίηση και όχι την περιθωριοποίησή του πρώτου,

επειδή ως μέλη και φίλοι του ΠΑ.ΣΟ.Κ. πρωτοπορήσαμε στις δημοκρατικές διαδικασίες και είχαμε πάντα τον λόγο στις κρίσιμες στιγμές της πορείας μας,

επειδή η Πρόεδρος του ΠΑ.ΣΟ.Κ. δεσμεύτηκε στις 25 Απριλίου 2017, πως το έκτακτο Συνέδριο θα εξέλεγε *«νέα Κεντρική Πολιτική Επιτροπή»* και θα διαμόρφωνε *«την πρόταση του ΠΑΣΟΚ για τον οδικό χάρτη, για τα επόμενα βήματα προς τον ενιαίο φορέα της Δημοκρατικής Προοδευτικής Παράταξης»* και από τότε αποφασίστηκε η συγκρότηση, η λειτουργία και η κάθοδος σε εθνικές και ευρωπαϊκές εκλογές του Κινήματος Αλλαγής, ως ο ενιαίος – τουλάχιστον αρχικά – φορέας της Δημοκρατικής Προοδευτικής Παράταξης, χωρίς να πραγματοποιηθεί το Συνέδριο του ΠΑ.ΣΟ.Κ.,

επειδή θεωρούμε πως οι προβλεπόμενες καταστατικές αποφάσεις του επικείμενου Συνεδρίου του ΠΑ.ΣΟ.Κ. είναι ιστορικής σημασίας, αφορούν τον τρόπο που μας αντιλαμβάνεται η Ελληνική κοινωνία και δεν θέλουμε να δώσουμε την εντύπωση ότι το ΠΑ.ΣΟ.Κ. έχει καταντήσει μια μικρή ηγετική ομάδα παντρεμένη με τις καρέκλες της,

***Δηλώνουμε ότι:***

1. τις αποφάσεις για την επιμήκυνση της θητείας της σημερινής Προέδρου του ΠΑ.ΣΟ.Κ., τη μη διεξαγωγή της προβλεπόμενης από το καταστατικό εκλογικής διαδικασίας ανάδειξης Προέδρου από τη βάση μελών και φίλων και οποιαδήποτε άλλη καταστατική αλλαγή δεν μπορεί και δεν πρέπει να τις πάρει ένα διεκπεραιωτικό Συνέδριο με διορισμένους και όχι εκλεγμένους για αυτό Συνέδρους, και

2. τις παραπάνω αποφάσεις, λόγω της σοβαρότητάς τους, μπορεί και πρέπει να πάρει είτε η ίδια η βάση του ΠΑ.ΣΟ.Κ. ή τουλάχιστον ένα Συνέδριο ανοιχτό, δημοκρατικό και ουσιαστικό με εκλεγμένους συνέδρους από τη βάση.

***Και ζητάμε:***

1. τη διεξαγωγή τακτικού, ανοικτού, δημοκρατικού Συνεδρίου του ΠΑ.ΣΟ.Κ. με εκλεγμένους συνέδρους, εντός του πρώτου εξαμήνου του 2020, για να συζητηθούν και να αποφασιστούν:

α) η στρατηγική του ΠΑ.ΣΟ.Κ. και ο τρόπος συνδρομής και λειτουργίας του σε σχέση με το Κίνημα Αλλαγής,

β) οι θέσεις και προτάσεις του για την ελληνική κοινωνία,

γ) οποιαδήποτε καταστατική αλλαγή

2. τη μη λήψη οποιασδήποτε καταστατικής και δεσμευτικής απόφασης από το διορισμένο συνέδριο.

 *(κατηγορίες: 1. Σύνεδρος ΠΑ.ΣΟ.Κ. 2015, 2. Σύνεδρος ΚΙ.ΝΑΛ. 2019 / μέλος ΠΑ.ΣΟ.Κ., 3. Μέλος / Φίλος ΠΑ.ΣΟ.Κ.)*